## Mi a Scene ?

Sokan megkérdezik tőllem nap mint nap, viszont igazán épkézláb definíciót nem igazán tudtam még erre mondani.Talán úgy lehetne fogalmazni, hogy "számítástechnikai közélet", de ez egyáltalán nem pontos, mivel akinek van gépe és használja az nem feltétlenül van benne scenében (nem scener). Mondhatnánk színtérnek, ahogyan az angol mondaná, de ez sem igazán egészséges.Maradjunk annyiban, hogy egy olyan nagyszerű számítástechnikai közösség, ahová kellő tudás - tehetség után bárki bekerülhet. Tagjai programozók (coderek), zenészek (muzakman), grafikusok, web programozók stb...
Tehát konyhanyelven fogalmazva azok, akik komolyabb szinten foglalkoznak a számtekkel és mindemellett eljárnak az un. scene partykra, ahol egymás új megoldásaival, programozási trükkjeivel kápráztatják el egymást, najó nem kell ezt annyira komolyan venni, mindössze egy nagy buliról, egy jó haveri társaságról van szó...
Mindenkitől előre is bocsi a lamer hangvételért, de szebben nem tudom elmondani, hogy a hétköznapi ember megértse. :)))

## Milyen egy scene party ?

Ezt akkor tudod meg, ha jelen ismertetőt elolvasva úgy döntesz, hogy egy ilyen rendezvényre !!!
Ez az oldal kifejezetten azok számára készült akiket érdekel a számítástechnika, és szeretnének részt venni egy ilyen partyn.

### Általánosságban

Ezek a rendezvények számítástechnikai találkozók, ahol a számítástechnikával foglalkozó emberek (elsősőrban fiatalok ;) ) és szakemberek) találkozhatnak, tapasztalatokat cserélnek, esetleg dolgoznak és a versenyekre (compo) neveznek, szórakoznaknak.
A rendezvény során a résztvevők új és hasznos információkkal lesznek gazdagabbak, számítástechnikai problémájukat meg tudják beszélni hasonló érdekeltségű személyekkel, tanácsot kérhetnek, vagy adhatnak.
A rendezvény során a versenyekre beadott pályaművek is bizonyítják, hogy rendkívül sok tehetséges fiatal programozó,grafikus,zenész stb.. munkálkodik országunkban és ezeken a versenyeken is megmérettethetik tudásukat. Új eljárásokat, fogásokat mutathatnak be egymásnak amit vagy saját maguk találtak ki, vagy pedig a már elméletileg leírt effekteket valósítják meg. Zenéket,grafikákat, programokat, web lapokat készítenek. Ez mindenképpen serkentőleg hat a számítástechnikára, jól érzékelhető kik lesznek az elkövetkezendő idők számítógépes szakemberei, lemérhető vele a jövő "információs társadalmának" tudásszintje.
Ezek a rendezvények rendkívül hasznosak főleg azok számára, akiket érdekel a számítástechnika, mivel a találkozó összefogja illetve összehozza a számítástechnikában munkálkodó hasonló érdeklődési körű embereket az országból, de különösen a régióból. Egy ilyen party részvevőinek száma kb.300-500 fő, de volt már példa az 1000es szám túllépésére is (Rage'98).
Ezeket a rendezvényeket évente rendezik meg ugyanazon a helyen, nagyjából ugyanazok, melyek közül legismertebbek a Rage Budapesten, Antiq Pécsett, Cache Kecskeméten, Jumper Debrecenben :)) ...
A partyn természetesen egyúttal ismerkedési alkalom, egy "jó buli" !
A partyn számítógépet nem biztosítunk, ezért erről mindenkinek magának kell gondoskodnia a hozzátartózó alkalrészekkel :), egyébként hogyan tudna rákapcsolódni az Internetre és csatlakozni a többi géphez ?!

### Mit biztosítanak a szervezők ?

- A szervezőség zárt teret biztosít a résztvevők (scenerek) számára (általában egy egész általános iskola vagy közművelődési intézmény), asztalokkal és székekkel természetesen...
- Esetenként audio illetve video rendszer is üzemel( ez lehetővé teszi hogy mindenki értesüljön az éppen kezdődő eseményről (pl.: compók).
- 3 nap non-stop buli ;)
- Versenyek (compók) lebonyolítása.Több kategóriában nevezhetsz pályamunkáddal határidőre (ez a deadline). Munkáidat bemutatják majd a résztvevők ezekre szavazhatnak is.
- Természetesen áramot biztosít persze korlátozottan.Hozzál elosztót és hosszabítót, hogy biztosan ne maradj áram nélkül.
- Non-stop Internet elérés biztosítása.Az internetet helyi hálózaton (LAN) (Ethernet) keresztül érheted el.
- Belső (LAN) lehetőségének biztosítása, azaz a szerverből kiindul 2-3 gerincvezeték, ahova neked kell felcsatlakoznod. (Az ehhez szükséges eszközöket te biztosítod, így hálózati játszás, shareware programcsere vagy bármely hálózatos szolgáltatás igénybe vehető)
- A compók helyezettjeinek díjazását.A helyezések helyreszavazásos rendszer alapján dőlnek el, ehhez a szervezőség biztosít vagy űrlapot,vagy szavazóprogramot
- Sleeping Room-ot (alvóhelyiséget).Ez mindentől távol csendes zárt helyen van, hogy a zene ne zavarja a pihenni kívánók nyugalmát.
- Büfét

### Az események

- Compo : Ez a party szíve-lelke, ez a verseny.Ennek nagy szerepe van a tehetségkutatásban, hiszen a fiatal tehetséges szakemberek itt mutathatják be pályaműveiket, melyeket majd a többiek közönségszavazás alapján bírálnak el.Előfordul, hogy egyes kategóriákban túl sok pályamű érkezik, ezek közül a szervezőség kiválaszt annyit amennyit be tud mutatni. Az ide beadott szoftverek felkerülnek az internetre mint szabadon terjeszthető és felhasználható szoftverek, valamint az eredményhirdetés és díjkiosztás után a szervezőségnél elérhetőek.Ez az egész rendezvény egyik nagyon fontos jellemzője.
- Bemutatók során szintén gyarapíthatják ismereteiket a résztvevők, hiszen valamilyen témában előadást hallgathatnak vagy szoftver és/vagy hardver bemutatón vehetnek részt.Ezzel értesülnek a számítástechnika legújabb vívmányairól..
- Eredményhirdetés és díjkiosztás a zárónapon történik.Első 3 helyet szokás díjazni szoftver és/vagy hardver nyereményekkel (pl.:Interaktív CDrom,hangkártya,egérpad, konzerv, nyers CD ;))) stb...), ezek függnek a szponzorok által felajánlott eszközöktől, pénztől.Ezért kérjük az ön támogatását is !

### Compók

Milyen compók (versenyek) szoktak lenni a partykon ?
ez erősen változó, függ az adott party szervezőségétől.

### Kategóriák

- 256Byte: A nevezőnek maximum 256 bájt hosszú programot kell készítenie,hang nem fontos...(PC)
- 1K compo: A nevezőnek maximum 1Kb hosszú programot kell készítenie,hang nem fontos, ezt általában a 256B compó helyett adják (PC)
- 4K compo: A nevezőnek maximum 4Kb hosszú programot kell készítenie,hang nem fontos, ez minden partyn van(PC)
- 64K Intro compo: A nevezőnek maximum 64Kb hosszú intro jellegű programot kell készítenie,zene fontos, ez minden partyn van(PC)
- PC Demo compo: A legösszetetebb compo, a szép grafikán kívül a zene is elengedhetetlen, méretbeli korlát gyakorlatilag nincs (változó, de kb. 5-8 Mb), összetett feladat, mivel az efecteknek valamiféle "kerettörténetben" kell lenniük, ez minden partyn van(PC)
- Amiga demo compo: Amigán ugyanaz mint, a PCn a PC-demo, sokszor elhagyják (nevezés hiányában) (Commodore Amiga)
- C64 demo compo: Commodore 64-re írt demó, jellemzői hasonlóak a többi demóhoz (csak sokkal egyszerűbbek a lehetőségekből adódóan) (Commodore 64)
- Lamer demo compo (Fun demo compo) : Magyar találmány, vicces, nevetséges, szórakoztató jellegű demo programot kell készíteni, bárhogyan (lehet .mpg,.avi is), a lényeg hogy nevetni lehessen rajta.A grafika és a code minősége nem túlzottan lényeges
- Fun compo : vicces, szórakoztató compo,ami kivételesen nem pályamű, hanem a helyszínen mindenféle feladatokat kell elvégezniük a versenyzőknek
- Truecolor GFX compo: a nevezőnek egy 24 bites képet kell készítenie (a fázisokat is be kell adni), lopott, másolt,scannelt képeket kizárják
- Pixel GFX compo: a nevezőnek egy 256 színű képet kell rajzolnia (a fázisokat is be kell adni), lopott, másolt,scannelt képeket kizárják
- Trace compo : a nevezőnek egy ray-tracelt (3DSMAX,POV-RAY, stb...) képet kell rajzolnia
- 4 CH muzak compo: a nevezőnek egy 4 csatornás modul zenét kell készítenie, (ált. .mod formátumban) a lejátszási idő maximált.
- 8 CH muzak compo: a nevezőnek egy 8 csatornás modul zenét kell készítenie, (ált. .xm .s3m .it formátumban) a lejátszási idő maximált.(sokszor elhagyják)
- Multichannel muzak compo: a nevezőnek egy többcsatornás modul zenét kell készítenie, (ált. .xm .s3m .it formátumban), a lejátszási idő maximált
- C64 muzak compo: a nevezőnek egy 4 csatornás modul zenét kell készítenie Commodore 64 alatt, a lejátszási idő maximált
- Beethoven compo : Vicces jellegű alapvetően, a nevezőnek egy bármilyen zenét kell készítenie süketen (!!) (azaz nem hallgathatja meg zenéjét alkotás közben), a lejátszási idő maximált, alkotási idő is maximált (a helyszínen kell zenét írni).Mondanom sem kell, hogy itt - a profi zenészeket kivéve - nagyon borzalmas "zenét" készítenek az alkotók
- WEB design compo: először az Antiq'98-on jelent meg (1998 aug.), nagyon friss.A versenyzőnek egy honlapot kell készíteniük, minnél dizájnosabban, a téma szabadonválasztott, méret nem meghatározott.
- Wild demo compo : "Többnyire sokkoló látvány,klipszerű hangulat és/vagy sok-sok humor jellemzi ezt a kategóriát.Itt minden megengedett! A cél olyan demo készítése, amely nem ütközik a gép teljesítményének, a coder tudásának és az alkotás méretének korlátaiba. Beadhatjátok vinyón, CD-n és VHS-kazettán is." Ebben a compoban eredetileg nagyon igényes raytracelt animációk indultak, amiket öröm volt nézni, amikhez azert kellett némi coder-tudás is, de sajnos mára már ez a műfaj is átment egy lamerdemo-szerű compoba, ahova mindenféle .avikat, .mpg -ket adnak be... :( - ToXiC)
- Quake compo : egyeneskieséses hálózati Quake verseny (vagy QuakeII, régen Doom és Doom2 volt...)
- C64 Demo compo:Méret nincs maximálva!
- C64 GFX compo
- C64 Music compo
- Amiga Demo compo
- AMIGA 64K compo
- PC Linux demo compo : Ez szintén demo csak linux operációs rendszer alá kell írni ;))
- XTREME! Music compo : "Ide várjuk az elborult techno-kat, indusztriális Hardcoreokat, houseokat, stb. Legyen ötletes, igényes, hogy ne unatkozzunk! A maximális fileméret itt is 4MB (4096kB). Használható formátumok: MOD, S3M, XM, IT... Az AXS-t hanyagoljátok!" - HP

Persze az itt felsoroltaknál jóval több létezik, de ezek a legjelentősebbek kategóriák.

[Hírek] [SceneSite Hírek] [Scene Hírek] [Magazin] [Dokumentációk] [On-Line Cikkírás] [Scene Party Fotók]
[IRC Meetingek] [Scene Party Tudósítások] [Scene Interviews] [Party Results] [Party Invitations] [Download Party Stuffz]
[Adatbázis feltöltés] [Linkek] [Keresés az adatbázisban] [Az Adatbázis Teljes Tartalma] [#demoscene] [SceneSite HOW-TO]
[About] [Credits] [Tech Info] [Contact Us] [SceneSite Logo Supporting] [Hirdetések] [Szponzoraink] [On-Line Compók]
[Tutorial] [Video] [Főoldal]